ועדת הכנסת, כנסת 15, פרוטוקול מספר 121, 2000-07-31 10:00

סאלח טריף: בוקר טוב, אני מתכבד לפתוח את ישיבת ועדת הכנסת.

סאלח טריף: בתחילת הישיבה נקבע את מסגרת הדיון להצעות להביע אי אמון בראש הממשלה שהוגשו על ידי סיעות הליכוד ורע"ם.

סאלח טריף: רבותיי, אני מציע את המתכונת כפי שקבענו אותה בפעם האחרונה, לסיעות ישראל אחת, ש"ס והליכוד – 10 דקות, לסיעת מרצ – 8 דקות, לסיעת האיחוד הלאומי – 7 דקות, לסיעות בנות 4 – 6 חברים - 5 דקות, לסיעות בנות 3 חברים – 4 דקות ולסיעות בנות 1 – 2 חברים – 3 דקות לסיעה.

סאלח טריף: כאמור, זאת המסגרת לדיון כפי שקבענו אותה בפעם האחרונה ואני מבקש אתכם לאשר אותה.

סאלח טריף: אני מעמיד את ההצעה הזאת להצבעה.

סאלח טריף: ההצעה אושרה.

סאלח טריף: אני מודה לכם.

סאלח טריף: להזכירכם, שלוש הקבוצות הראשונות, מהאיחוד הלאומי ומעלה, הן עם אפשרות פיצול.

רחבעם זאבי: בדיוק כפי שנקבע על ידינו בפעם שעברה.

סאלח טריף: נכון.

סאלח טריף: נעבור לנושא הבא - דיון בנושא העוזרים הפרלמנטריים בעקבות דוח המלצות ועדת גלנור.

סאלח טריף: דיון בנושא העוזרים הפרלמנטריים בעקבות דוח המלצות ועדת גלנור

סאלח טריף: בישיבה האחרונה שקיימנו בנושא הזה לא השלמנו את הדיון בגלל חילוקי דעות שנתגלעו בינינו על המשך הדרך.

סאלח טריף: חילוקי הדעות נתגלעו, במיוחד, בקטע של העוזרים הפרלמנטריים הלא אקדמאיים ובהקשר הזה של הדברים ברצוני להזכיר לכם שיש חברי כנסת שאין להם בכלל עוזר פרלמנטרי אקדמי ולפעמים אותו עוזר שיש לו מלווה אותם במשך שנים ארוכות ואפשר לקרוא לו: עוזר בכיר, בגלל שהוא מלווה את חבר הכנסת במשך שנים והוא אמור להיות העוזר המקצועי שלו.

סאלח טריף: להזכירכם, לא נתנו מענה לקטע הזה של הדיון.

סאלח טריף: חברי הכנסת העלו בדיון הקודם עוד סוגיות מסוגיות שונות, ביניהן עניין שני עוזרים פרלמנטריים אקדמאיים.

סאלח טריף: בנוסף על אלה, חברי הכנסת החרדיים ביקשו לאפשר להם להעסיק עוזר פרלמנטרי חרדי שאין לו תואר אקדמי, במסלול החדש שדיברנו עליו, דבר שמתיישב, לפי דעתי, עם עניין הוותק וההכשרות שתעשינה על ידי הכנסת לעוזרים הפרלמנטריים ובהקשר הזה של הדברים אנחנו נשמע דברים מפי הרב חבר הכנסת גפני - - -

שאול יהלום: זה לא שייך.

משה גפני: המצאתי ליושב ראש מכתב בקשר לעניין שהוא הזכיר עתה.

סאלח טריף: אני אאפשר לשניכם, גם לחבר הכנסת יהלום וגם לחבר הכנסת גפני, לדבר בהמשך.

סאלח טריף: כרגע אני מעביר את רשות הדיבור לחבר הכנסת רחבעם זאבי.

סאלח טריף: בבקשה.

רחבעם זאבי: יש לי הצעה שהכין אותה העוזר הפרלמנטרי שלי ואשר בקריאה ראשונה שלה לא מצאתי בה שום דבר לא טוב.

רחבעם זאבי: מכל מקום אני מבקש לקרוא אותה באזניכם: הואיל ולא יהיו תוספות שכר נוספות במסגרת התקציבית בשכר העוזרים הפרלמנטריים מעבר להמלצות ועדת גלנור, והואיל וחברי הכנסת וחברי ועדת הכנסת הביעו הסתייגויות מהמומלץ על ידי ועדת גלנור, והואיל ולא נמצאו פתרונות למצבים של שני עוזרים פרלמנטריים אקדמאיים, שני עוזרים פרלמנטריים לא אקדמאיים, אחד עוזר אקדמאי חדש, ואחד לא אקדמאי ותיק ועוד אפשרות אחת – עוזרים פרלמנטריים בוגרי ישיבות שאינם אקדמאיים, והואיל וועדת הכנסת לקחה על עצמה לדון בחריגים דלעיל כחלק מעבודתה ולאורך זמן ואשר תהווה עומס בלתי נסבל על עבודת הוועדה, העוזר הפרלמנטרי שלי ממליץ כי: א' – סמכות השכר תהיה בידי חבר הכנסת בלבד - - -

סאלח טריף: מה זאת אומרת?

רחבעם זאבי: אני מיד אסביר.

רחבעם זאבי: ב' - חבר הכנסת יהיה רשאי לפצל את תוספת השכר באופן שווה בין עוזריו; ג' – חבר הכנסת יהיה רשאי לקבוע את גובה השכר של עוזריו מבלי לחרוג מהתקציב הנוסף בהתאם להמלצות ועדת גלנור; ד' – לא יוכל חבר הכנסת לבצע שינויים בשכר העוזרים אלא בתום כל מושב של הכנסת או בהתקבל עוזר חדש; ה' – העברת הסמכות לידי כל חבר כנסת תבטל את הצורך בדיונים תכופים בוועדת הכנסת.

רחבעם זאבי: לפי דעתי ההצעה הזאת נותנת לנו אפשרות לעבור לשנת ניסיון על פי הסידור הזה, הוועדה שלנו תוכל לחיות בשקט, נהיה בסדר עם ועדת גלנור, נהיה בסדר עם העוזרים הפרלמנטריים ואם תהיינה בעיות – הן תהיינה בין חברי הכנסת לבין העוזרים שלהם.

רחבעם זאבי: נכון שאז תהיה תחרות ויישאלו שאלות משאלות שונות אבל כאמור העניין הזה כבר יהיה בין חברי הכנסת לעוזרים הפרלמנטריים שלנו ואנחנו נוריד אגב כך מראשנו כאב ראש, נישאר נאמנים להמלצות ועדת גלנור, לא נחרוג מהתקציב, נישאר נאמנים לתקציב ובכלל, ההצעה הזאת נראית בעיניי מושלמת.

סאלח טריף: תודה.

סאלח טריף: רשות הדיבור לחבר הכנסת שאול יהלום.

שאול יהלום: ברצוני להעיר שבנושא שעליו אנחנו מדברים קיים עניין של אקוויוולנטיות.

שאול יהלום: אם מוכיחים שאדם למד בישיבה עשר שנים – העניין תופס.

שאול יהלום: זה לא פחות מזה שאדם אחר למד באוניברסיטה ארבע שנים - - -

סאלח טריף: חבר הכנסת יהלום, תסלח לי על כך שאני קוטע אותך באמצע דבריך אבל אנחנו עובדים על פי מה שקיים בשירות המדינה ושם העניין הזה לא קיים.

שאול יהלום: טעות בידך; במשרד החינוך והתרבות, לדוגמה, יש ועדה אקוויוולנטית שאם יש מורה בחינוך הממלכתי דתי - - -

סאלח טריף: אם אתה בטוח שהעניין הזה קיים בשירות המדינה – כי אז מדובר על סיפור אחר.

משה גפני: הוא קיים במשרד החינוך והתרבות.

סאלח טריף: אני מוכן לבדוק זאת.

סאלח טריף: אם כך - מבחינתי פתרנו בעיה.

סאלח טריף: רשות הדיבור לחבר הכנסת משה גפני.

משה גפני: כתבתי לך מכתב שביקשתי שיניחו עותקים ממנו על שולחן הוועדה, מכל מקום אני אומר את עיקריו; האמת היא שמבחינת עבודת הכנסת – העוזר הפרלמנטרי של חבר הכנסת זאת משרת אמון.

משה גפני: חבר כנסת לוקח עוזר פרלמנטרי שמתאים לאידאולוגיה שלו, - - -

סאלח טריף: אתה מפטר אותו מתי שאתה רוצה, אתה מגייס אותו מתי שאתה רוצה - - -

משה גפני: נכון, אבל לא רק זה; אין דינו של חבר כנסת שלוקח עוזר פרלמנטרי כדינו של מישהו אחר.

משה גפני: אדוני היושב ראש, אני מערער גם על העניין של התואר האקדמאי שכן אם אדם למד באוניברסיטה והוא קיבל תואר דוקטור לכימיה, לתואר שלו אין שום משמעות מבחינת עבודת הכנסת בכל מה שקשור לחקיקה או להצעות לסדר - - -

רחבעם זאבי: להזכירך, סיכמנו שנקבל את מסקנות ועדת גלנור בשלמות.

משה גפני: נכון, ואגב כך אני מבקש לציין כי אני לא דוחה את ההצעה שלך; אני סבור שהיא הצעה טובה.

זהבה גלאון: אני דוחה אותה על הסף.

שאול יהלום: היא לא נאמנה לדוח ועדת גלנור כי אם היא נותנת לחבר כנסת רשות לחלק - - -

סאלח טריף: חברים, אני מבקש אתכם לאפשר לחבר הכנסת משה גפני לסיים את דבריו.

משה גפני: ההצעות של ועדת גלנור מקובלות עליי באופן עקרוני.

משה גפני: אדם שהוא בעל תואר אקדמאי נחשב למשכיל יותר, למקצועי יותר, אבל באשר לעבודה הספציפית שנעשית בכנסת הוא יצטרך לעבור את הקורסים שהכנסת תעביר אותו ואז לא מספיק מה שהוא למד באוניברסיטה אף שהוא השיג תואר של פרופסור לכימיה.

משה גפני: אותו דבר לגבי מי שההשכלה שלו היא השכלה אחרת; יש השכלה שהיא לא השכלה אקדמאית אבל היא מתאימה, לדוגמה, לי, כחבר כנסת.

משה גפני: חבר הכנסת שאול יהלום דיבר כבר על השכלה של שנים רבות של לימוד בישיבה שמבחינתי עדיפה על השכלה אקדמאית.

משה גפני: אם אני אומר שעוזר פרלמנטרי זאת משרת אמון כי אז בשבילי השכלה תורנית יותר חשובה אם כי גם אותו עוזר פרלמנטרי שאני מדבר עליו יצטרך לעבור השתלמות באשר לעבודת הכנסת דבר שחשוב גם לחברי הכנסת.

משה גפני: אותו דבר לגבי ותק.

משה גפני: אם יש בכנסת עוזר פרלמנטרי שעובד 5 שנים או 10 שנים או 15 שנים אז ברור שעל פי מידת הוותק היכולת המקצועית שלו לעבוד כעוזר פרלמנטרי הרבה יותר רצינית מאשר מישהו אחר שיש לו השכלה כלשהי.

משה גפני: באשר להשכלה, אני מצדד בכך שהעוזר הפרלמנטרי יצטרך לעבור קורס השתלמות אבל צריך לקחת את מה שדיברתי עליו זה עתה בחשבון.

משה גפני: אם מדובר על תארים כי אז, כמו שאמר חבר הכנסת שאול יהלום, יש השכלה תורנית או יכול להיות שיש השכלה אחרת אצל חברי הכנסת הערביים מכל מקום צריך לקחת בחשבון גם הסמכה לרבנות.

משה גפני: מה ועדת גלנור אמרה?

משה גפני: היא אמרה שצריך למסד את העניין של העוזרים הפרלמנטריים ולקבוע עוזר פרלמנטרי שיהיה עוזר מקצועי וכזה שיתמיד בעבודתו ולא כזה שיתחלף כל שנה או כל שנתיים.

משה גפני: ועדת גלנור לא אמרה שעוזר פרלמנטרי יקודם, ולא משנה אם הוא עוזר פרלמנטרי מינהלי או עוזר פרלמנטרי מקצועי, מכל מקום הוא צריך להיות מקודם בהתאם למה שמקובל בשירות המדינה שכן מה שקורה עכשיו הוא שאחרי תקופה קצרה העוזרים הפרלמנטריים מגיעים לטופ, הם לא יכולים להתקדם בדרגה יותר והמשמעות של הדבר הזה היא שכאילו אנחנו אומרים להם: דעו לכם שאתם צריכים לעבוד רק שלוש שנים או ארבע שנים או חמש שנים ויותר לא כי בכל מקרה לא תקודמו.

משה גפני: העניין הזה, כאמור, נמצא בסתירה מוחלטת להמלצות ועדת גלנור שאמרה שהעוזרים הפרלמנטריים צריכים להיות מקצועיים, מתמידים בעבודתם ושיישארו בכנסת כמה שיותר שנים.

משה גפני: כאמור, העניין הזה הוא גם בניגוד מוחלט להמלצות וגם למה שקיים בשירות המדינה.

משה גפני: על הקידום גם של העוזר הפרלמנטרי המינהלי וגם של העוזר הפרלמנטרי המקצועי צריך להסתכל מהיבט שונה מזה שוועדת גלנור דיברה עליו.

סאלח טריף: תודה.

סאלח טריף: רשות הדיבור לחבר הכנסת אליעזר זנדברג.

אליעזר זנדברג: אני מבקש להיתלות באילנות גבוהים, במקרה הזה בחברת הכנסת זהבה גלאון ובדבריה מהשבוע שעבר, שאמרה שמסקנות ועדת גלנור הן לא בבחינת כזה ראה וקדש.

אליעזר זנדברג: נכון שבזמנו הסכמנו שכך יהיה אבל קיימת בעיה - - -

סאלח טריף: אני מודה לך על המשפט האחרון של דבריך.

אליעזר זנדברג: לפני שהקמנו את הוועדה אמרתי שלדעתי יש בעיה לקבל משהו במאה אחוז מבלי שנוכל לשנות אותו והנה אנחנו רואים שלגבי יותר מנושא אחד יש צורך לפחות ליצור דו שיח של הבהרות כי גם בעניין הזה וגם בעניינים אחרים – העסק לא ברור עד הסוף.

אליעזר זנדברג: היות וקבענו עמדה מסויימת ואנחנו חייבים לשמור עליה, אחרת בכל מקום יגידו שאנחנו בוחרים לנו את הדברים הקלים והנוחים, לדעתי צריך להחזיר לוועדת גלנור בקשה להכרעה מהירה בשאלות מסויימות - - -

שאול יהלום: איך תחזיר לה עכשיו את העניין?

אליעזר זנדברג: חבר הכנסת יהלום, אני מבקש לקבל הבהרה על נקודות מסויימות.

אליעזר זנדברג: את העיקרון – ועדת גלנור כבר קבעה אבל יש שאלות ספציפיות שצריך לקבל לגביהן הבהרה, אחרת נשבור את העיקרון שדיברנו עליו או שנשמור את ההמלצות כפי שהן ואז נעשה עוול.

אליעזר זנדברג: אני מבקש לדבר בהקשר הזה של הדברים על שלוש נקודות ספציפיות שניכרת לגביהן בעייתיות; 1 – עניין הוותק.

אליעזר זנדברג: אדוני היושב ראש, אם אני מדבר על עוזר פרלמנטרי שעובד 10 או 15 או 13 שנה בבניין, ועל עוזר אחר שהגיע לכאן רק אתמול אבל הוא סיים קודם לכן את חוק לימודיו באוניברסיטה, אין ספק שלפחות בשנה הראשונה התועלת שחברי הכנסת יקבלו מהעוזר הפרלמנטרי הוותיק – הרבה יותר גדולה, וזאת נקודה שצריך להביא אותה בחשבון.

אליעזר זנדברג: אני ער לכך שאנחנו צריכים לשאוף למצב כזה שאנשים שיתקבלו לכאן לעבודה יהיו בעלי השכלה גבוהה ואני לא נכנס לפרטי ההשכלה אבל יש סוג של השכלה שמתווספת להכשרה הכללית שלהם או לניסיון כאן וזה דבר חשוב.

אליעזר זנדברג: 2 – יש סטודנטים שלא לגמרי סיימו את חוק לימודיהם או שהם נמצאים על סף סיום לימודיהם אבל יש להם מה שנקרא לעשות השלמות, הם צריכים להשלים איזשהו סמינריון או דברים מהסוג הזה.

אליעזר זנדברג: אני יודע מלשכת עורכי הדין שבזמנו הכירו במצבים כאלה גם אם התעודה של התואר הראשון עדיין לא קיימת, הכשירות קיימת אלא שיש משהו קטן מאד שחסר לקבלת התואר – מכל מקום הכירו בכך כאפשרות לקבל לעבודה כאילו לאותו אדם יש כבר את התואר.

אליעזר זנדברג: זאת נקודה שצריך לחשוב עליה גם לגבי העוזרים הפרלמנטריים כי התברר שיש אנשים לא מעטים שנכנסים לקטגוריה הזאת והדבר הזה יכול להיות לא הוגן כלפיהם.

אליעזר זנדברג: 3 – סוג ההשכלה.

אליעזר זנדברג: יכול להיות שלגבי עוזרים פרלמנטריים צריך לחשוב על משהו שמשרת את האנשים שנמצאים כאן בדרך המיוחדת שבה הם רוצים לייצג ציבור לכן צריך לחשוב על משהו רחב יותר והמשהו הרחב יותר הזה מביא אותי עוד פעם, לחזור לוועדת גלנור ולבקש ממנה הבהרות על כל השאלות.

אליעזר זנדברג: אני מצטרף לכל מה שנאמר כבר לגבי שני עוזרים פרלמנטריים עם תואר ראשון וכל מה שקשור לשאלה: כיצד לחלק אותם וכו', כבעיות שצריך למצוא להן פיתרון.

סאלח טריף: תודה.

סאלח טריף: רשות הדיבור לחברת הכנסת זהבה גלאון.

זהבה גלאון: אינני רוצה לחזור על כל הדברים שאמר חבר הכנסת זנדברג ואשר אני מסכימה אתם לכן אני אתמצת את דבריי; אני מקבלת את העיקרון שקבענו שוועדת גלנור זה מה שיש ועל פי מסקנותיה צריך לעבוד אלא שאנחנו רואים שגם לגבי ההכרה של לימודים רבניים וגם בנושא של אנשים שיש להם ותק – אלה הם דברים שהוועדה לא נתנה עליהם את דעתה.

זהבה גלאון: אותו דבר באשר לשני עוזרים פרלמנטריים בעלי תואר.

זהבה גלאון: אם ועדת גלנור לא נתנה את הדעת על אנשים חיים, למרות שהיא עשתה עבודה קשה מאד ומייגעת, בכל אופן אם מדברים על נוסחאות זה דבר אחד אבל אם מדברים על אנשים – צריך לקחת בחשבון שמדובר על אנשים חיים, על אנשים עם ותק, על אנשים שלמדו לימודי רבנות, או על שני עוזרים פרלמנטריים שיש להם תואר ראשון ולכן אני מצטרפת למה שאמר חבר הכנסת זנדברג.

זהבה גלאון: אפשר לקרוא למה שאנחנו מבקשים: הבהרות נוספות, או לתת לעניין הזה כל שם אחר, מכל מקום צריך לעשות זאת.

רחבעם זאבי: האם כוונתך היא לכך שאנחנו נבקש מוועדת גלנור הבהרות?

שאול יהלום: זה לא מכובד.

זהבה גלאון: אדוני היושב ראש, אני מציעה לקבל את מה שחבר הכנסת יהלום הציע, את עניין האקוויוולנטיות שכן אי אפשר לפגוע באנשים.

זהבה גלאון: מה שמוכר כלימודים רבניים יוכר כלימודים רבניים ומה שמוכר כוותק יהיה ותק וכעיקרון אתם צריכים להבין שאי אפשר לפגוע באנשים שעובדים כאן שנים.

זהבה גלאון: אמרתי כבר בפעם הקודמת לכן עכשיו אני לא ארחיב על כך את הדיבור, שאני סבורה שבנסיבות כאלה צריך לחשוב על תקופת מעבר.

זהבה גלאון: מצדי - תתחמו אותה בזמן, אבל אל תדברו על קדנציה כי קדנציה כאן היא דבר נזיל.

סאלח טריף: אי אפשר לדעת מה זאת תקופת מעבר - - -

זהבה גלאון: אם כך – נתחום אותה בזמן כי אי אפשר לעשות דברים בבחינת זבנג וגמרנו.

זהבה גלאון: נחליט על פרק זמן שנחשוב שהוא פרק זמן סביר - - -

סאלח טריף: תקופת מעבר באה, בדרך כלל, כדי להגן על אנשים כאשר יש הרעה בתנאיהם אבל במפורש לא זה המקרה שעליו אנחנו מדברים.

שאול יהלום: לא.

שאול יהלום: כלפי העוזרים הפרלמנטריים - - -

סאלח טריף: אתם רוצים שהעוזרים הפרלמנטריים יתרגלו לשכר יותר גבוה?

סאלח טריף: תקופת מעבר נותנים כמו כאשר נותנים מענק הסתגלות - - -

שאול יהלום: אם אתה מדבר על שני עוזרים פרלמנטריים ואתה מעלה את השכר רק לאחר מהם - - -

סאלח טריף: אף אחד לא ייפגע.

סאלח טריף: השני יקבל יותר.

שאול יהלום: על זה בדיוק אני מדבר.

זהבה גלאון: אני מדברת על תקופת מעבר עד סוף העבודה עם חבר הכנסת.

זהבה גלאון: נניח שמחר העוזרת הפרלמנטרית שלי תפסיק לעבוד, מה שאני מקווה מאד שלא יקרה, העוזר החדש שיבוא במקומה ייכנס לעבודה במתכונת החדשה של עוזר פרלמנטרי מינהלי או מקצועי אבל אני שואלת אותך, אדוני היושב ראש, מה אני צריכה לעשות היום או מה חבר הכנסת אליעזר זנדברג, שיש לו שני עוזרים פרלמנטריים שהתקבלו לעבודה כשהם יודעים שהם שווי ערך ועכשיו באים ואומרים לאחד מהם: אתה מקצועי, ולשני – אתה מינהלי.

זהבה גלאון: איך אפשר להסתכל להם אחר כך בעיניים או בכלל לעשות את ההכרעה הזאת?

שאול יהלום: משפט שלמה.

זהבה גלאון: הוא אשר אמרתי בפעם הקודמת.

שאול יהלום: אדוני היושב ראש, אני מציע סיכום לישיבה הזאת - - -

סאלח טריף: אני מציע קודם כל שנתקדם עם כל מה שכבר מקובל עלינו.

שאול יהלום: קודם כל, באופן עקרוני, אנחנו צריכים להישאר צמודים למסקנות ועדת גלנור ולא להחזיר את העניין בחזרה אליה.

סאלח טריף: את זה נסכם בינינו.

שאול יהלום: הדבר האחרון שאני מציע הוא לקבל את הצעתו של העוזר הפרלמנטרי של חבר הכנסת רחבעם זאבי למשך שנה אחת או עד תום הכנסת החמש עשרה, הראשון מביניהם, כדי שלא תהיה אפליה בין חברי הכנסת.

שאול יהלום: לא יכול להיות שחבר כנסת ייתן לשני עוזרים פרלמנטריים אקדמאים, וחבר כנסת אחר ייתן לשני עוזרים פרלמנטריים מינהליים.

שאול יהלום: אף אחד לא מציע שלחבר כנסת אחד יהיו יותר זכויות מאשר לחבר כנסת אחר.

שאול יהלום: לכן אני מציע לקבל את הצעתו של העוזר הפרלמנטרי של חבר הכנסת זאבי למשך שנה או עד סוף הכנסת החמש עשרה, מה שקודם, זאת אומרת שיהיה לחבר הכנסת סכום מסויים לצורך העניין , והוא יחלק אותו בין שניהם.

אליעזר זנדברג: זה עוד יותר גרוע.

אליעזר זנדברג: לי, לדוגמה, יש עוזר פרלמנטרי אחד אקדמאי, והשני – לא.

אליעזר זנדברג: ברגע שאני אמור לחלק את הסכום - הציפייה של כל עוזר כזה תהיה: חצי חצי, אבל - - -

שאול יהלום: לא; אם עוזר פרלמנטרי אחד הוא אקדמאי והשני לא – אתה חייב לחלק את הסכום על פי ועדת גלנור אבל אם יש לך שני עוזרים פרלמנטריים אקדמאיים, אתה יכול, לשנה אחת - - -

קריאות: - - -

סאלח טריף: אני מבקש שנגיע קודם כל להסכמה לגבי מה שמוסכם עלינו.

זהבה גלאון: אם אני מקבלת את הצעתו של חבר הכנסת יהלום ומחלקת את הסכום שניתן לי בין שני העוזרים הפרלמנטריים שלי יוצא ששניהם מקבלים פחות מעוזר פרלמנטרי אקדמאי שלישי שעובד אצלו.

שאול יהלום: ודאי.

זהבה גלאון: אם כך העוזרים הפרלמנטריים ישלמו את המחיר פעמיים; פעם אחת על זה שהם עובדים אתי ופעם שנייה בגלל שאני מחלקת את הכסף ביניהם.

סאלח טריף: תודה.

סאלח טריף: רשות הדיבור לחבר הכנסת אליעזר כהן.

אליעזר כהן: אדוני היושב ראש, לגבי המשק – הכנסת עומדת להיות יוצאת דופן בגלל ועדת גלנור.

אליעזר כהן: אז אני שואל אתכם, מה זאת אומרת ועדת גלנור?

אליעזר כהן: זה קמפ דייוויד?

אליעזר כהן: מה קרה לנו?

אליעזר כהן: זאת תורה משמים?

אליעזר כהן: כאמור, הכנסת עומדת להיות יוצאת דופן בתחום הזה כיוון שבכל המשק, בכל המדינה, כולל בצה"ל, יש תגמול לוותק ויש תגמול עבור תעודה אקדמאית - - -

סאלח טריף: חבר הכנסת כהן, דיברנו כבר על העניין הזה.

סאלח טריף: לא היית כאן כאשר דיברנו על הנושא הספציפי הזה אבל סיכמנו כבר את העניין הזה.

זהבה גלאון: השגנו לגביו הסכמה.

סאלח טריף: כאמור, יש דברים שלגביהם הגענו לכלל הסכמה.

אליעזר כהן: למה הדבר דומה?

אליעזר כהן: כאילו שוועדת גלנור מציעה לעוזרים הפרלמנטריים האקדמאיים, לא מכונית פולקסווגן או מאזדה אלא כאילו שהיא מציעה לאחד מהם מכונית מאזדה ולשני – קורקינט.

אליעזר כהן: דבר כזה לא יכול לעבוד בצורה כזאת.

סאלח טריף: תודה.

סאלח טריף: אני אעביר עוד מעט את רשות הדיבור לגב' תמי בן-חיים, נציגת העוזרים הפרלמנטריים, אבל קודם לכן אני מבקש לומר שנזהרנו מלהתעסק בעניין של עצמנו גם לגבי תנאי עבודה, כמו מאש, לאף אחד מאתנו לא היה אומץ להחליט, כולל אותי, את מה שוועדת גלנור החליטה והביאה בפנינו לכן אני מבקש אתכם לא לזרוק את הילד יחד עם מי האמבט.

סאלח טריף: ההמלצות שוועדת גלנור הביאה בפנינו הן המלצות חשובות מאד לתיפקודנו ואנחנו צריכים להכיר בעובדה הזאת.

סאלח טריף: להזכירכם, כמה עתונאים שאלו אותנו למה אנחנו מוציאים דברים להחלטת ועדות ציבוריות?

סאלח טריף: מדוע אנחנו לא מחליטים בעצמנו?

סאלח טריף: זאת כיוון שהם יודעים שאנחנו פחדנים ולא נוכל להחליט על שום דבר לגבי עצמנו.

סאלח טריף: מכל מקום את המסקנות של ועדת גלנור, כפי שכבר התחייבנו לגביהן - אנחנו צריכים לקבל.

סאלח טריף: במסגרת ההבנות שקיבלנו אנחנו צריכים למצוא פתרונות למספר תחומים אבל לא מדובר על הרחבת התקציב ולא על תקציב יתר אלא מדובר על פתרון בעיות שעולות בשטח ואחת מהן היא עניין העוזרים הפרלמנטריים המקצועיים הלא אקדמאיים של חברי הכנסת.

סאלח טריף: אני מבין שהנושא הזה ייפתר ברוח הדברים כפי שהם באו לידי ביטוי כאן, בשני מישורים; 1 - העניין הזה כלול בוותק ובמסלולים שאותו עוזר פרלמנטרי יעבור כהכשרות שהוא יקבל בכנסת - - -

אליעזר זנדברג: הדבר הזה מוסכם על כולנו.

רחבעם זאבי: ואם קדנציה לא נגמרת?

סאלח טריף: ארבע שנים פלוס הכשרות של הכנסת, ואז אותו עוזר פרלמנטרי יוכר כאיש מקצוע.

סאלח טריף: הדבר האחר כלול בדיקה בשירות המדינה, זאת ההצעה של חבר הכנסת שאול יהלום - - -

שאול יהלום: השכלה אקוויוולנטית.

סאלח טריף: איך זה נקרא?

סאלח טריף: השכלה תורנית?

משה גפני: כן, השכלה תורנית.

משה גפני: אגב, ממה שתואר כאן אפשר היה לחשוב שמי שיש לו תואר אקדמאי הוא מלך העולם, ולא היא.

משה גפני: יש עוזרים פרלמנטריים שאין להם כל תואר אקדמאי אבל הם הרבה יותר טובים מהאחרים שיש להם תואר.

שאול יהלום: אדוני היושב ראש, מדוע לא תטיל את המשימה הזאת על שניים שלושה חברי כנסת - - -

סאלח טריף: אי אפשר כיוון שאנחנו צריכים לסיים את העניין הזה.

שאול יהלום: אפשר לדבר, לדוגמה, על מי שמועמד להיות עוזר פרלמנטרי, הוא למד שלוש שנים יחסי ציבור והוא לא אקדמאי אבל הוא הדובר הכי טוב שיש בכנסת.

שאול יהלום: מה שאני מתכוון לומר בדבריי אלה הוא שאנחנו צריכים לקבוע קריטריונים.

סאלח טריף: אני חוזר על ההצעה שקיבלנו – ארבע שנים פלוס הכשרה, כולל המקרה שעליו חבר הכנסת גפני דיבר - - -

משה גפני: סליחה, לא מדובר על המקרה שלי אלא על העיקרון שלי.

סאלח טריף: העיקרון השני שאנחנו מתבקשים לאשר עכשיו אלה הם לימודים תורניים - - -

משה גפני: השכלה תורנית במשך עשר שנים.

שאול יהלום: מה קורה אם מדובר על מורה מוסמך, מורה בכיר שאיננו אקדמאי?

סאלח טריף: אתה מדבר על פרשנויות ואילו אנחנו רוצים לקבל כאן

סאלח טריף: החלטות - - -

זהבה גלאון: איך אתה רוצה שנקבל החלטות לפני שאנחנו שומעים את דבריה של גב' תמי בן-חיים?

סאלח טריף: אני עוד מעט אעביר אליה את רשות הדיבור.

סאלח טריף: בינתיים אני מדבר על ההחלטה שלנו: ותק של ארבע שנים פלוס הכשרות של הכנסת, לימודים תורניים, השכלה תורנית - - -

משה גפני: השכלה תורנית באישור הרבנות.

משה גפני: הרבנות נותנת אישור לתואר אקוויוולנטי - - -

משולם נהרי: לרבנות הראשית יש קריטריונים - - -

סאלח טריף: עשר שנים.

רחבעם זאבי: ממתי מתחילים לספור את עשר השנים?

משולם נהרי: הרבנות הראשית נותנת אישור להשכלה תורנית - - -

על ההחלטה: רשות הדיבור לגב' תמי בן-חיים.

תמי בן-חיים: ברצוני לציין בעניין ועדת גלנור כי לא מדובר רק על תוספת תקציבית אלא לרוב החלוקה הטבעית היא עוזר מקצועי, ועוזר אחר שהוא יותר בבחינת מזכירה לכן המסקנות העקרוניות של ועדת גלנור מוסכמות על רוב העוזרים הפרלמנטריים אבל פה מה שרוצים לעשות זה לקחת את הכסף ולחלק אותו – דבר שאיננו מקובל כלל ועיקר על העוזרים הפרלמנטריים.

תמי בן-חיים: היו שלוש בעיות עקרוניות שעל שתיים מהן התגברתם; 1 – שאלת הוותק, שאותה פתרתם; 2 – השאלה מה קורה עם אנשים שיש להם השכלה מעבר לתיכונית אך לא של האוניברסיטה?

תמי בן-חיים: גם את העניין הזה פתרתם אבל עניין שלישי שנשאר ואשר לגביו קיימים כעשרה איש הוא: מה עושים כיום?

תמי בן-חיים: נכון שצריכים לעבוד כאן אנשים מקצועיים ונכון שחברי הכנסת, למרות שמדובר לגביהם על משרת אמון – מדברים על קריטריונים בכל מה שקשור לשאלה את מי להעסיק אבל יש כאן כמה חברי כנסת שלהם שניים מהעוזרים עונים על הקריטריונים האלה, זאת אומרת שני עוזרים אקדמאיים וגם עם ותק לכן את הבעיה של העשרה איש הספציפיים צריך לפתור, אולי כפי שחברת הכנסת זהבה גלאון הציעה, בתקנות מעבר ---

שאול יהלום: איך אפשר לעשות אפליה בין חברי הכנסת?

תמי בן-חיים: מי שכרגע מעסיק שני עוזרים פרלמנטריים שעונים על הקריטריונים או מבחינת ותק או מהבחינה הזאת שהם אקדמאיים – יקבל את התוספת וברגע שאחד מהם יעזוב – הבא אחריו שייכנס לעבודה, ייכנס כבר על פי הקריטריונים שקבעה ועדת גלנור שאולי תהיה מוגבלת לסוף הכנסת החמש עשרה.

סאלח טריף: תודה.

סאלח טריף: אני מעמיד להצבעה את מה שסוכם על ידינו - - -

אליעזר זנדברג: אני מצטער אבל יש בעיה - - -

סאלח טריף: א' - כמי שמקביל לתואר אקדמי יוכר כל מי שיש לו ותק של ארבע שנים פלוס הכשרות בכנסת; ב' – כל מי שיש לו השכלה תורנית - - -

סאלח טריף: לא; מדובר רק על ותק בכנסת.

שאול יהלום: מה, לדוגמה, עם ותק בלשכת שר?

סאלח טריף: אני חוזר על המשך ההצעה שאני מתכוון להעמיד אותה להצבעה: השכלה תורנית באישור הרבנות פלוס הכשרות של הכנסת - - -

זהבה גלאון: זה לא בסדר.

קריאות: - - -

סאלח טריף: חברים, אנחנו צריכים להתקדם.

נעמי חזן: הערה לסדר.

סאלח טריף: ההצעה שלנו מוסכמת גם על רוב העוזרים הפרלמנטריים, לא על כולם, כמובן, אי אפשר להגיע למצב שבו כל הצעה תהיה מוסכמת על כולם.

סאלח טריף: מכל מקום אנחנו מבקשים, לטובת העוזרים הפרלמנטריים, להתקדם - - -

אליעזר זנדברג: אדוני יושב ראש הוועדה, המטרה שלנו היא לאשר השכלה אלטרנטיבית להשכלה האקדמאית.

אליעזר זנדברג: אם אתה מדבר על השכלה תורנית – יש עם הדבר הזה בעיות כיוון שיכול להיות שיהיה מדובר על חברי כנסת מוסלמים שירצו - - -

סאלח טריף: אין דבר כזה.

עבד-אלמאלכ דהאמשה: איך אתה קובע שאין דבר כזה?

עבד-אלמאלכ דהאמשה: יכול להיות שבעתיד יהיו עשרה חברי כנסת מוסלמים.

אליעזר זנדברג: יכול להיות חבר כנסת שירצה להעסיק עוזר פרלמנטרי עם השכלה שהיא לא תהיה תורנית - - -

סאלח טריף: חברים, קיבלתי את התיקון לגבי השכלה אלטרנטיבית ואין לי בעיה עם זה.

נעמי חזן: הצעה לסדר.

סאלח טריף: ההשכלה האלטרנטיבית תאושר על ידי הוועדה והיא לא תעשה אוטומטית, כמובן.

סאלח טריף: אני מעמיד להצבעה את ההצעה כפי שהיא סוכמה על ידינו.

סאלח טריף: ההצעה אושרה.

סאלח טריף: תודה.

סאלח טריף: נמשיך בדיון.

שאול יהלום: מה עם שאלת הוותק?

סאלח טריף: אישרנו בשני המסלולים.

קריאות: - - -

סאלח טריף: חברים, אנחנו צריכים להתקדם.

סאלח טריף: נעבור להצעה שלכם בעניין הבעיה של חלוקת השכר בין שני עוזרים פרלמנטריים שנחשבת בעייתית ביותר והיא מנוגדת באופן חוקי, עקרוני וענייני לוועדת גלנור שדיברה על עוזר פרלמנטרי אחד מקצועי ועל עוזר פרלמנטרי אחד מינהלי.

סאלח טריף: אני מעלה את השאלה שהעליתם, של תקופת המעבר.

סאלח טריף: מה צריך לעשות לגביה?

סאלח טריף: אפשר, בתקופת המעבר, להמשיך בהסדר הקיים.

נעמי חזן: מטרת ועדת גלנור היתה למקצע את התפקידים של העוזרים הפרלמנטריים.

נעמי חזן: חברי כנסת שעשו את תהליך המיקצוע באים לכאן ואתם מבקשים לבלום אותם.

שאול יהלום: אסור להגדיל את התקציב.

סאלח טריף: תקופת מעבר לגבי שני עוזרים שיקבלו תוספת מקצועית מדברת על כך ששני העוזרים הפרלמנטריים של כל חברי הכנסת יקבלו אותה.

נעמי חזן: אני מדברת על עוזרים פרלמנטריים שחתומים על חוזה.

קריאות: - - -

נעמי חזן: אני מדברת על אנשים חיים, בשר ודם, שחתומים היום על חוזים.

סאלח טריף: רשות הדיבור לחברת הכנסת זהבה גלאון.

סאלח טריף: לא; האם כללת אותי?

קריאות: - - -

זהבה גלאון: נעשה כאן מעשה שלא יעשה ואני מיד אומר מדוע אני חוזרת בי מההצעה המקורית שלי.

זהבה גלאון: מכל מקום אני מבקשת להדגיש שנעשה כאן מעשה שלא יעשה; מחטף.

זהבה גלאון: מהרגע שביקשת, אדוני יושב ראש הישיבה, שנצביע על שתי ההצעות הראשונות שאני כמובן תמכתי בהן ובצדק, - הבאת אותנו למצב שאם אישרנו שהתואר התורני אקוויוולנטי לתואר ראשון ובצדק נאמר שכבר לא מדובר על תשעה עוזרים פרלמנטריים שיש להם תואר ראשון, זאת אומרת שהמחטף שנעשה בשתי ההצבעות הראשונות – מכריח את אותם תשעה חברי כנסת להעמיד אותם במצב כזה שאחד מהם יהיה מינהלי ואחד מהם יהיה מקצועי כאשר שניהם באו אלינו בידיעה שהם שווי ערך.

זהבה גלאון: כאמור, הם חתומים על חוזה.

זהבה גלאון: אני מבקשת לקיים רוויזיה על ההצבעה.

סאלח טריף: רשות הדיבור לחבר הכנסת שאול יהלום.

שאול יהלום: אנחנו צריכים באיזשהו מקום לשמור על מסגרת התקציב אחרת מה ייצא?

שאול יהלום: שבגלל 9 או 10 או 12 אנשים נעבור על התקציב של ועדת גלנור.

זהבה גלאון: לא הצעתי לעבור על התקציב.

שאול יהלום: ברגע שאת מציעה ששני עוזרים פרלמנטריים יקבלו את התוספת, את עוברת את מה שוועדת גלנור קבעה משום שאותה ועדה קבעה תקציב וכל ההחלטות שלה בנויות, לכאורה, על אותו התקציב.

שאול יהלום: היא אמרה שיש 120 חברי כנסת, לכל חבר כנסת יהיו שני עוזרים, אחד מהם יקבל שקל, והשני – שקל וחצי.

שאול יהלום: אם תסכמי את הסכומים תקבלי תקציב.

שאול יהלום: אבל אם את אומרת שאיקס חברי כנסת יקבלו עבור העוזרים הפרלמנטריים שקל וחצי – את חורגת מהתקציב שוועדת גלנור קבעה.

שאול יהלום: אף שקבענו לא לקבל את מסקנות ועדת גלנור כתורה מסיני, החלטנו לא לעבור על התקציב.

זהבה גלאון: אני לא מציעה לעבור את התקציב אלא מה שאני אומרת הוא שאני מוכנה להראות מהיכן להוריד את הסכום הזה.

שאול יהלום: מעולם לא היה בכנסת דבר כזה שלחבר כנסת אחד יהיה תקציב לעוזר פרלמנטרי בסכום איקס ולחבר כנסת אחר - חצי איקס.

סאלח טריף: אתם לא יודעים להעריך את מה שהשגנו.

זהבה גלאון: כשמציעים הצעת חוק צריך להצביע על המקור התקציבי לכיסוייה כדי לא לעבור את התקציב הגלובאלי כפי שאומר חבר הכנסת שאול יהלום.

זהבה גלאון: כיוון שכך אני מציעה שיושב ראש הוועדה הזאת יקים ועדת משנה שתקצץ מהפלאפונים, מהרכב, - - -

תמי בן-חיים: יש עדיין חברי כנסת ששני העוזרים הפרלמנטריים שלהם לא עומדים בקריטריונים אז אפשר - - -

קריאות: - - -

שאול יהלום: על פי ההצעה של גב' תמי בן-חיים תהיה אפליה בין חברי הכנסת וזה דבר שמעולם לא היה.

חיים כץ: אכן קיימת אפליה והיא ניכרת בדברים שונים, כולל החדרים.

חיים כץ: יש אפליה בבניין הזה.

סאלח טריף: רשות הדיבור לחבר הכנסת אלי בן-מנחם.

קריאות: - - -

אלי בן-מנחם: חברים, לכנסת מגיעים אנשים מכל שכבות העם ואנחנו גם לא רוצים להפוך אותה לכזאת שרק מי שהוא אקדמאי יוכל לבוא לעבוד בה ומי שלא – ייפסל.

אלי בן-מנחם: אז לגבי הקטע הזה של הדברים -אני מצפה לקצת יותר רגישות מכולנו.

זהבה גלאון: לא תמכנו בכך?

אלי בן-מנחם: חברות הכנסת שיושבות בינינו מדברות על חוזים חתומים וצריך להדגיש בהקשר הזה של הדברים כי החוזים האלה נחתמו לפני שהקמנו את ועדת גלנור.

אלי בן-מנחם: העוזרים הפרלמנטריים חתמו על חוזים שמדברים על 3300 שקלים ואילו ועדת גלנור מציעה להעלות את הכנסת בדרגה כך שאחד מהעוזרים הפרלמנטריים של חבר הכנסת, היותר מקצועי, ישתכר יותר אז אי אפשר לדבר על חוזים חתומים.

אלי בן-מנחם: ההסכמים מדברים על 3900 שקלים ברוטו לחודש ולא על 6500 שקלים לחודש, כפי שוועדת גלנור קבעה.

אלי בן-מנחם: החלטנו לקבל את מסקנות ועדת גלנור כפי שהן, לטוב ולרע, אז לעשות איזשהו פטנט כדי לשנות אותן – זה דבר שלא יעלה על הדעת ואנחנו גם לא רוצים בכך.

אלי בן-מנחם: אפשר למצוא פיתרון לעניין הספציפי הזה אבל לא ברגע זה.

אלי בן-מנחם: לעומת זאת צריך לקבל החלטה שחבר כנסת שיש לו שני עוזרים פרלמנטריים, רק לקדנציה הזאת, שהסכום - - -

זהבה גלאון: ייצא בצורה כזאת ששתי העוזרות הפרלמנטריות שלי תקבלנה פחות מהעוזר הפרלמנטרי שלך.

שאול יהלום: מה את מציעה, חברת הכנסת גלאון?

זהבה גלאון: העוזר הפרלמנטרי שלי צריך להידפק פעמיים - - -

קריאות: - - -

סאלח טריף: אני לא מסוגל להקשיב אם כולם מדברים יחד.

סאלח טריף: הכוונה שלנו היא לעזור לעוזרים הפרלמנטריים אבל הם מפריעים לניהולה התקין של הישיבה.

סאלח טריף: חברים, איננו יכולים לחרוג תקציבית או עניינית ממה שסוכם עליו אחרת נפתח תיבת פנדורה לכן אני מדגיש כי אחר הצהריים נקיים את הרוויזיה על ההצבעה, בישיבת ההמשך שנקיים, ואגב כך אני מציע שנדחה גם את הדברים שחברת הכנסת נעמי חזן רוצה להשמיע באזנינו, לאותו המועד.

סאלח טריף: אני מבקש לציין כי הפתרונות שהוצעו במהלך הישיבה מקובלים עליי אם הם נופלים בתחום מסקנות ועדת גלנור - - -

אלי בן-מנחם: אני הצעתי בדיוק מה שאתה מדבר עליו.

סאלח טריף: אין לי טענות לגבי מה שאמרת.

אלי בן-מנחם: תחלקו את מה שיש היום - - -

סאלח טריף: אי אפשר.

סאלח טריף: גם העוזרים הפרלמנטריים מתנגדים לכך.

סאלח טריף: המגמה היא כזאת שעוזר פרלמנטרי אחד יהיה מקצועי והוא יהיה צמוד לחבר הכנסת כל השבוע ואילו העוזר הפרלמנטרי השני יהיה מינהלי.

זהבה גלאון: הדברים שאתה אומר, שאל לנו לחרוג ממסקנות ועדת גלנור, מקובלים עלינו אבל גב' תמי בן-חיים אמרה משהו שאני מבקשת שהיא תחזור עליו.

תמי בן-חיים: קיימת רשימה והגזברות קיבלה אותה.

תמי בן-חיים: מכל מקום יש כיום עוזרים של חברי כנסת שלא עומדים בקריטריונים לא של ההשכלה האלטרנטיבית ולא בעניין הוותק זאת אומרת ששני העוזרים הפרלמנטריים של אותם חברי הכנסת לא מקבלים תוספת.

תמי בן-חיים: לפי דעתי זה כמעט אותו מספר - - -

שאול יהלום: מעולם לא היתה אפליה בתקציב - - -

תמי בן-חיים: אין אפליה.

סאלח טריף: חברים, אני מצטער שעליי לנעול את הישיבה אבל אנחנו צריכים למהר למליאה כדי לבחור נשיא.

סאלח טריף: הישיבה הזאת תחודש אחרי בחירת הנשיא.

סאלח טריף: אני מודה לכם.

סאלח טריף: ישיבה זאת נעולה.